**PROGRAM RADA**

**GRADSKE KNJIŽNICE I ČITAONICE PULA**

**ZA 2021. GODINU**

Pula, 2020.

# **1. UVOD**

## 1.1. Opći podatci

Gradska knjižnica i čitaonica Pula po svojoj funkciji i namjeni organizirana je kao narodna knjižnica koja zakonom propisanu djelatnost obavlja na području grada Pule i šire.

Narodne su knjižnice odavna poznate kao vitalna snaga u obrazovanju, kulturi i obavješćivanju te kao mjesna informacijska središta koja svojim korisnicima omogućuju neposredan pristup svim vrstama znanja i informacija.

Na osnovi Zakona o knjižnicama i knjižničnoj djelatnosti, Knjižnica obavlja propisanu knjižničnu djelatnost te skuplja, kupuje, organizira i stručno obrađuje knjižničnu građu, daje građu na korištenje, pomaže pri izboru literature, izrađuje katalog i druge baze podataka, obavlja informativnu službu.

Sve knjižnične usluge u Knjižnici zasnivaju se na jednakosti pristupa svima, bez obzira na dob, spol, rasu, vjeru, nacionalnost, jezik ili društveni položaj.

## 1.2. Gradska knjižnica i čitaonica Pula u svom sastavu ima:

* Središnju knjižnicu, Kandlerova 39
* Dječju knjižnicu, Radićeva 22/ Smareglina 2
* Knjižnicu Veruda, Banovčev prolaz 6
* Knjižnicu Vodnjan, Trgovačka 23, Vodnjan
* Knjižnica Žminj, Čakavska kuća, Žminj
* Čitaonicu kluba umirovljenika Pula, Giardini 14, Pula

U Središnjoj knjižnici djeluju: Središnja knjižnica Talijana u Republici Hrvatskoj i Županijska služba za narodne i školske knjižnice Istarske županije.

Radno vrijeme za korisnike je u skladu sa Standardima za narodne knjižnice u RH, minimum 60 sati tjedno, što znači da radimo svakog dana s korisnicima od 7.30-19.30 sati. Ogranci su otvoreni za rad s korisnicima u jednoj smjeni (osim u ljetnim mjesecima).

# **2. FINANCIRANJE**

Redovnu zakonsku djelatnost Knjižnice financira Grad Pula: plaće, materijalne troškove, nabavu i obnovu knjižničnog fonda, programe uređenje i opremanje. Za redovitu nabavu i obnovu knjižnične građe, sukladno zakonskim obvezama, planiran je iznos od 300.000,00 kuna iz proračuna Grada Pule, dok odMinistarstva kulture RH u 2021. godini očekujemo 415.000,00 kuna za kupnju knjižnične građe.

Također, Knjižnica se obvezuje sudjelovati na raznim natječajima s kojima se postiže boljitak knjižnične struke, ponude, opreme, itd.

# **3. KNJIŽNIČNI FOND**

U skladu sa Standardima za narodne knjižnice, Gradska knjižnica i čitaonica Pula, koja je ujedno i najveća županijska knjižnica u Istri, obvezna je imati fond knjižne građe od najmanje jedne knjige po stanovniku Istarske županije.

Prema Standardu za narodne knjižnice u RH u 2021. godini planirano je nabaviti 10.000 knjižničnih jedinica sukladno planu nabave. Za navedenu namjenu potrebno je osigurati u proračunu osnivača 300.000.00 kuna za nabavu i obnovu knjižničnog fonda, dok se od Ministarstva kulture RH očekuje iznos od 415.000,00 kuna.

Navedena sredstva potrebna su za nabavu knjižne građe, a obveza Knjižnice je i nabava multimedijalne građe i igračaka te tekuće periodike (dnevne/tjedne novine i časopisi, stručni časopisi). Minimum naslova tekuće periodike je 50 naslova + 2 naslova strane periodike.

Za portal za posudbu e-knjiga ***iBiblos*** planira se nabava oko 500 naslova elektroničkih knjiga u izdanju hrvatskih nakladnika.

# **4. ZAPOŠLJAVANJE**

Prema Standardima za narodne knjižnice u RH, Gradska knjižnica i čitaonica Pula ubraja se u II. tip knjižnica, što znači da smo gradska, županijska i središnja matična knjižnica (prema broju knjižničnih svezaka, članova, stručnih djelatnika i stanovnika).

Stručne poslove obavljaju, sukladno Zakonu o knjižnicama, pomoćni knjižničari, knjižničari i diplomirani knjižničari.

Prema Standardima, naša Knjižnica treba upošljavati 16 diplomiranih knjižničara i 16 pomoćnih knjižničara, što je ukupno 32 stručna djelatnika. Za redovan i zakonski rad moramo imati, kao samostalna ustanova kulture, i uredsko-tehničko-informatičko osoblje što rezultira brojem od 48 zaposlenika. Uz navedeno, razlozi za zapošljavanje novih djelatnika su povećan obim poslova i realizacija novi projekata te zahtjevnijih knjižničnih i ostalih programa. Za realizaciju redovne knjižnične djelatnosti u 2021. godini neophodno je i potrebno još stručnih djelatnika, a za osnivanje bibliobusne službe nužno je zaposliti dva nova stručna djelatnika (1 dipl. knjižničar, 1 pomoćni knjižničar).

**5.** **DJEČJA KNJIŽNICA I MULTIMEDIJALNE KNJIŽNICA ZA MLADE**

Dugogodišnjim razvojnim planom Knjižnice promišljalo se o zasebnom odjelu knjižnice za mlade u kojemu bi se mladima ponudili posebni sadržaji i programi te osiguralo mjesto gdje će kvalitetno provoditi svoje slobodno vrijeme i zadovoljiti potrebe za informiranjem, učenjem i razonodom. Obnova i uređenje Dječje knjižnice i Multimedijalne knjižnice za mlade u središtu grada dugoročno će pridonijeti kvaliteti života djece i mladih i ujedno sadržajno obogatiti lokalnu zajednicu.

Glavni cilj projekta Gradske knjižnice i čitaonice Pula za adaptaciju dvaju prostora u središtu grada, Dječje knjižnice i Multimedijalne knjižnice za mlade, je osigurati mjesto koje će poticati pozitivnu komunikaciju i ojačati ulogu djece i mladih u zajednici, u kojemu će konstruktivno provoditi svoje slobodno vrijeme, usvajajući nova znanja i koristiti nove tehnologije.

Prateći potrebe djece i mladih u Puli i okolici, neophodan im je prostor u centru grada za kvalitetno provođenje slobodnog vremena. U planu je osigurati gostoljubivo okruženje koje će njima biti ugodno, poticajno i sigurno. Djeca i mladi kao korisnici trebaju usluge prilagođene suvremenim trendovima u prijenosu informacija i znanja. Fokus osmišljavanja prostora i sadržaja je osigurati pristup raznim sadržajima u elektroničkom okružju, pripremiti ih i zainteresirati za nove oblike čitanja i učenja da bi stekli vještine za korištenje informacijsko-komunikacijskih alata i servisa, kao i razvijanje suradnje s obrazovnim ustanovama i udrugama u zajednici. Novim prostorima želimo pridonijeti stvaranju nove mlade publike i povećati vidljivost kulturnih programa namijenjenih djeci i mladima.

Dječja knjižnica namijenjena je djeci predškolske i osnovnoškolske dobi. Trenutni prostor ne zadovoljava potrebe i standarde korisnika pa ga je potrebno u potpunosti urediti i prilagoditi. Poštujući arhitektonske standarde, bez barijera, potrebno je provesti radove unutarnjeg uređenja. Novitet Dječje knjižnice bit će senzorna soba, namijenjena djeci s posebnim potrebama, kao i poseban prostor za bebe te kutak za roditelje.

Multimedijalna knjižnica za mlade planirana je kao prostor za srednjoškolce i studente. Prostor je trenutno neuvjetan za rad te je potrebna adaptacija, da bi se neometano i sigurno provodili programi i aktivnosti za mlade (čitateljski klub, debatni klub, glazbene slušaonice, stripoteka, izložbe, predavanja, burza poslova). S obzirom na ograničenu kvadraturu, nužne su fleksibilne police i namještaj, što bi prostoru omogućilo veću funkcionalnost, te informativni panoi i suvremena građa (knjige, stripovi, Playstation5, 3D printeri i olovke, VR headset, računala, interaktivni ekran).

Uređenjem ovih dvaju prostora pridonijet će se većoj ponudi za djecu i mlade, a centar grada dugoročno će dobiti kvalitetan javni prostor za njihove informacijske, kulturne i obrazovne potrebe te konstruktivno provođenje slobodnog vremena.

**6. MREŽA KNJIŽNICE**

Na osnovi Zakona o knjižnicama, Standarda za narodne knjižnice u RH, Pravilnika o matičnoj djelatnosti knjižnica u RH, Strategije kulturnog razvoja i Srednjoročnog plana razvoja djelatnosti Gradske knjižnice i čitaonice Pula, kao i potreba naših građana,Knjižnica je obvezna planirati uspostavu novih knjižničnih ogranaka te djelovati na razvoju mreže knjižnica i uspostave pokretnih knjižnica na području Pule i Istarske županije.

*6. 1. Knjižnica u Šijani – polivalentni centar ekokulture*

Dugogodišnja je potreba za otvaranje knjižnice u gradskoj četvrti Šijana. Cilj otvaranja nove knjižnice – ogranka u Šijani je okupiti korisnike svih dobnih skupina (od najmlađih do građana treće životne dobi) te različitih socioloških profila, čime se jamči socijalna raznovrsnost kao jedan od preduvjeta za živost i konstantnu aktivnost ovog polivalentnog centra.

Na području Mjesnog odbora Šijana nedostaje prostor okupljanja građana te se predlaže izgradnja knjižnice u okviru većeg polivalentnog centra MO-a Šijana koji bi sadržavao i druge aktivnosti i sadržaje. Idejni projekt jest da se osmisli tematska knjižnica – centar ekoloških znanja – koja bi prezentirala, prikupljala građu i educirala korisnike o ekološkim temama, obnovljivim izvorima energije, očuvanju okoliša te promovirala kulturu recikliranja (urbani vrtovi, ekotržnica, bioproizvodnja). U prostoru knjižnice bi se održavale redovite edukacije, radionice, izložbe i manifestacije te promocije lokalnih proizvođača i dobrih primjera iz prakse. U sklopu knjižnice/centra predviđen je i eko-snack ugostiteljski objekt koji bi nudio i promovirao biološki uzgojene namirnice lokalnog porijekla.

Za ostvarenje projekta „Knjižnice Šijana – Knjižnice Ekokulture“ postoji potpora lokalne zajednice organizirane u MO-u Šijana.

*6. 2. Knjižnica Vidikovac*

S godinama se ukazuje potreba za proširenje gradske knjižnične mreže i uvođenje knjižničnih sadržaja u udaljenijim gradskim naseljima, kao što su primjerice Vidikovac i Nova Veruda. Pokretači ideje o Knjižnici Vidikovac jesu sami korisnici Knjižnice. Od ideje do realizacije potrebno je u suradnji s lokalnom zajednicom i osnivačem pronaći odgovarajući prostor po uzoru na Knjižnicu Veruda, urediti ga sukladno pravilima knjižničarske struke te osigurati barem minimalne standarde u pogledu broja knjižničnih svezaka i otvorenosti za korisnike.

Realizacijom projekta ovaj bi dio grada dobio novi multifunkcionalni prostor u kojemu bi korisnici knjižnice (od najmlađih do sugrađana treće životne dobi) pronašli mjesto „dnevnog boravka“ i okupljanja, uz mogućnost pristupa knjižničnim uslugama i sadržajima.

S obzirom na činjenicu da je svaki četvrti građanin Pule član Knjižnice, otvaranjem Knjižnice Vidikovac, u jednom od većih gradskih naselja grada Pule, ostvario bi se cilj uvođenja knjižničnih i informacijskih usluga te ostalih sadržaja i programa, približavanjem stanovnicima u njihovom mjestu stanovanja.

*6. 3. Osnivanje bibliobusne službe*

Gradska knjižnica i čitaonica Pula kao dugogodišnji projekt, odnosno u okviru svoje matične djelatnosti pokrenula je kampanju ***Pokrenimo bibliobus! Ostvarimo pravo na knjigu dostupnu svima*** kojomzagovara ustrojavanje bibliobusne službe na području Istarske županije i ostvarenje prava na knjigu i informaciju u najbližem okruženju stanovanja. Nabavka bibliobusa i osiguranje uvjeta za osnivanje i dugoročno obavljanje bibliobusne službe krajnji je cilj ovog dugogodišnjeg projekta.

Knjižnica planira prijavu programa osnivanja bibliobusne službe i nabave bibliobusa na natječaj Operativni program „Učinkoviti ljudski potencijali“ Europskog socijalnog fonda, koji će raspisati Ministarstvo kulture i medija RH, a bit će usmjereni na aktivnosti poticanja čitanja. Ministarstvo kulture posebno apelira na županijske matične knjižnice koje nemaju bibliobusnu službu da prijave projekt nabave bibliobusa putem natječaja za sredstva Europskog socijalnog fonda koji će objaviti Ministarstvo kulture i medija RH.

*6. 4. Cjelodnevni rad Knjižnice Veruda*

Također, već se duže vrijeme iskazuje potreba za cjelodnevnim radom Knjižnice Veruda čime je opravdana potreba za zapošljavanjem novog djelatnika. Knjižnica Veruda upisuje godišnje više od 1.200 članova, a gravitiraju joj brojni mjesni odbori u tom dijelu našega grada: Stoja, Nova Veruda, Vidikovac i ostali, čime postaje središnje mjesto okupljanja i središnje mjesto zbivanja u nekoliko spomenutih mjesnih odbora.

**7. PLAN ZA 2021. GODINU**

*7. 1. Broj upisanih članova za 2021. godinu*

|  |  |
| --- | --- |
| **Knjižnica** | **Planirano u 2021.** |

|  |  |
| --- | --- |
| Središnja knjižnica | 8.000 |
| Knjižnica Veruda | 1.000 |
| Ogranak Vodnjan | 250 |
| Dječja knjižnica | 700 |
| Knjižnica Žminj | 200 |
| **SVEUKUPNO:** | **10.150** |

*7. 2. Broj korisnika-posjetitelja*

|  |  |
| --- | --- |
| **Knjižnica** | **Planirano u 2021.** |
| Središnja knjižnica | 100.000 |
| Dječja knjižnica | 4.000 |
| Knjižnica Veruda | 8.000 |
| Knjižnica Vodnjan | 3.000 |
| Knjižnica Žminj | 3.000 |
| **UKUPNO** | **118.000** |

*7. 3. Posudba knjiga izvan knjižnice*

|  |  |
| --- | --- |
| **Knjižnica** | **Planirano u 2021.** |

|  |  |
| --- | --- |
| Središnja knjižnica | 150.000 |
| Knjižnica Veruda | 16.000 |
| Knjižnica Vodnjan | 4.500 |
| Dječja knjižnica | 5.000 |
| Knjižnica Žminj | 5.100 |
| **SVEUKUPNO:** | **180.600** |

*7. 4. Posudba knjiga i priručne literature u knjižnici*

|  |  |
| --- | --- |
| **KNJIŽNICA** | **Planirano u 2021.** |
| Središnja knjižnica | 30.000 |
| Dječja knjižnica | 1.000 |
| Knjižnica Veruda | 3.000 |
| Knjižnica Vodnjan | 500 |
| Knjižnica Žminj | 500 |
| **SVEUKUPNO:** | **35.000** |

*7. 5. Razne opće i znanstvene informacije*

|  |  |  |  |
| --- | --- | --- | --- |
| **KNJIŽNICA** | **Plan 2021.** | **Opće informacije** | **Znanstvene informacije** |
| Središnja knjižnica | 27.000 | 12.000 | 15.000 |
| Dječja knjižnica | 700 | 600 | 100 |
| Knjižnica Veruda | 1.500 | 1.200 | 300 |
| Knjižnica Vodnjan | 300 | 200 | 100 |
| Knjižnica Žminj | 400 | 200 | 200 |
| **SVEUKUPNO** | **29.900** | **14.200** | **15.700** |

*7. 6. Čitaonica kluba umirovljenika Pula*:

|  |  |
| --- | --- |
| ***BROJ ČLANOVA*** | **500** |
|  |  |
| **POSUDBA NOVINA, ČASOPISA** | **10.000** |
|  |  |
| **POSUDBA KNJIGA** | **100** |
|  |  |
| **POSUDBA IGARA** | **2.000** |

U Čitaonici Kluba umirovljenika Pula planiramo razne aktivnosti kojima želimo slobodno vrijeme osoba treće dobi upotpuniti raznim sadržajima, predavanjima s temom zdravlja, popularne medicine, književnim susretima, organizacijom i pomoći kod raznih radionica; organizacijom informatičkih tečajeva za početnike, izložbi i drugih sličnih programa. Za Čitaonicu planiramo nabavljati dnevne novine i tiskovine koje zanimaju naše članove, čime želimo boravak i druženja u prostorima Kluba učiniti kvalitetnijim. S obzirom na epidemiju, kao i mjere Nacionalnog stožera civilne zaštite, planirane aktivnosti i programi bit će prilagođeni novonastalim okolnostima u 2021. godini.

# **8. PROGRAMSKA DJELATNOST**

Knjižnica je ustanova u kulturi Grada, a ujedno je kulturno i informacijsko središte te će u 2021. obavljati poslove izgradnje i razvoja knjižničnog fonda, stručne obrade knjižnične građe, informacijske djelatnosti s korisnicima, međuknjižnične posudbe, osiguravanja dostupnosti knjižnične građe i informacija, edukacije knjižničnih djelatnika te raznovrsne programe i aktivnosti s ciljem poticanja čitanja, razvoja publike, edukacije, promoviranja knjižničnih usluga u javnosti.

Sukladno navedenim zadaćama Knjižnica planira kroz suradnju s ustanovama, institucijama, školama, udrugama i ostalima održati brojne književne susrete, promocije knjiga, stručna predavanja, seminare, stručne skupove, radionice, izložbe, glazbene slušaonice te provoditi animacijske i edukativne programe za djecu i mlade. Nastavit će se rad i briga za sugrađane treće i četvrte životne dobi u Čitaonici kluba umirovljenika Pula, kao i posebna briga za djecu i mlade.

***8. 1. iBiblos***

Višegodišnji projekt Knjižnice (iz 2018. godine) je ***iBiblos*,** prvi portal za **posudbu e-knjiga** u knjižnicama na hrvatskom jeziku u Hrvatskoj. Pilot-projekt uspostave platforme za posudbu elektroničkih knjiga i publikacija za sve korisnike istarskih narodnih knjižnica pokrenula je Gradska knjižnica i čitaonica Pula u suradnji sa Zavodom za založniško dejavnost Beletrina iz Slovenije.

***8. 2. RFID sustav***

U skladu s razvojem novih tehnologija u knjižničnom poslovanju, Knjižnica Pula započela je implementaciju **RFID sustava** (2017. g.) koji je idealan za učinkovito praćenje i upravljanje velikim brojem posudbe/vraćanja knjižnične građe. RFID sustav inovativna je tehnologija koja ubrzava poslove posudbe, povrata, revizije i zaštite knjižnične građe, dok korisnicima osigurava bržu dostupnost knjižnične usluge. U 2021. godini planira se nabava RFID čipova i uređaja za očitavanje čipova u reviziji te obnova informatičke opreme.

***8. 3.******Festival talijanske literature / Festival della letteratura italiana (FLIT****)*

U 2021. godini bit će održano treće izdanje ***Festivala talijanske književnosti – Festival della letteratura italiana*** (FLIT). Festival je usmjeren na mlade te promiče knjige i čitanje kroz razgovore i druženja s poznatim, suvremenim talijanskim književnicima koji pišu o aktualnim temama. Program FLIT-a namijenjen je učenicima talijanskih osnovnih i srednjih škola Istre i Rijeke, ali i ostalih škola u kojima se uči talijanski jezik. U skladu s epidemiološkom situacijom, organizirat će se književni susreti s gostujućim autorima, radionice kreativnog pisanja „Passaparola“, izložbe, tribine posvećene Danteu Alighieriju budući da se 2021. godine obilježava 700 godina od smrti talijanskog najvećeg pjesnika. U slučaju ograničenja organiziranih okupljanja, 3. izdanje FLIT-a bit će potpuno digitalno, kao i prethodno, održano 2020. Projekt se realizira sredstvima Regije Friuli Venezia Giulia, uz financijsku potporu Pučkog sveučilišta u Trstu.

Suradnjom s Cooperativom Damatrà iz Udina (Italija) nastavit će se dosadašnja uspješna suradnja u organizaciji osmog izdanja Festivala ***Imaginarni bestijarij – Bestiario immaginato*.**

***8. 4. Virtualna zavičajna zbirka***

Gradska knjižnica i čitaonica Pula započela je 2009. godine projekt digitalizacije zavičajne knjižnične građe pod nazivom ***Virtualna zavičajna zbirka - ViZZ*** s ciljem zaštite građe te pružanja pristupa tiskanoj kulturnoj baštini Istre najširoj javnosti. Odabir građe za digitalizaciju obuhvaća vrijedna i rijetka izdanja građe iz fonda Zavičajne zbirke Knjižnice. Projekt se provodi u fazama, a digitalna zbirka dostupna je na mrežnoj adresi www.vizz.gkc-pula.hr. Unutar projekta razvijaju se dvije digitalne zbirke: zbirka razglednica i zbirka knjiga. Kroz projekt ViZZ dosad je digitalizirano 650 (1.300 digitalnih reprodukcija) povijesnih razglednica Pule i 31 knjiga (5.295 digitalnih reprodukcija). Sve digitalizirane jedinice detaljno su obrađene prema pravilima knjižničarske struke i mogu se pretraživati pomoću metapodataka. U 2021. g. planira se digitalizacija 7 naslova izdanih u 19. i početkom 20. stoljeća te 200 razglednica Pule nastalih 50-ih i 60-ih godina 20. stoljeća.

***8. 5. Dante 9-7-9***

Suradnja narodnih i školskih knjižnica ključna je u poticanju mladih na čitanje i učenje te edukaciju o knjižničnim uslugama. S obzirom na trenutne epidemiološke mjere te otežano provođenje organiziranih posjeta učenika narodnim knjižnicama, putujuće izložbe i e-sadržaji jedan su od načina koji omogućuju povezivanje narodnih knjižnica i učenika. Knjižnica je osmislila program u čijem je središtu književni velikan Dante Alighieri, povodom 700. godišnjice njegove smrti. Motivi njegovog najznačajnijeg djela i danas se javljaju u svim granama umjetnosti i šire, a u ovom projektu tema su edukativne putujuće izložbe te koncept vodiča za informacijsko opismenjivanje mladih s ciljem razvoja čitalačke publike i informacijske pismenosti. Planirano je da u projektu sudjeluju učenici iz 9 srednjih škola Istarske županije i 9 školskih knjižničara u suradnji s knjižničarima Gradske knjižnice Pula te voditeljicom županijske matične službe za školske knjižnice Istarske županije i Središnje knjižnice Talijana u RH.

***8. 6. Bloomsday u Puli 2021***

Knjižnica se i u 2021.g. priključuje obilježavanju lika i djela Jamesa Joycea, irskog pisca koji je u Puli živio i stvarao krajem 1904. i u prvoj polovici 1905. godine. Bloomsday u Puli uključuje različite kulturne programe s ciljem populariziranja knjige i čitanja, informiranja i educiranja građana o važnosti čitanja, književnog i kulturnog nasljeđa. Tema nadolazećeg izdanja vezana je uz 80. godišnjicu smrti Jamesa Joycea i 100. godišnjicu zabrane izdavanja „Uliksa“ u SAD-u. Planirane aktivnosti osmišljene su na način da potiču na promišljanje o povijesnom i geografskom kontekstu lokalne i šire zajednice, uključe građane u kreiranje sadržaja, posebno održavanjem programa izvan knjižnice, korištenjem raznih digitalnih alata u provedbi i diseminaciji te da se mogu realizirati neovisno o epidemiološkoj situaciji.

***8. 7. Programi***

U suradnji s udrugama Suncokret iz Pule i Portić iz Rijeke, Knjižnica je uključena u projekt ***Tete i barbe pričalice***. Radi se o projektu koji pomaže hospitaliziranoj djeci da lakše podnesu boravak u bolnici kroz svakodnevna pričanja priča i čitanja bolesnoj djeci na Odjelu pedijatrije u Općoj bolnici Pula.

U suradnji sa Sajmom knjige, planira se organizacija ***susreta knjižničara*** na pulskom festivalu *San(j)am knjige* i *Festivalu dječje knjige Monte Librić*. Tijekom 2021. godine Knjižnica će se uključiti u nacionalne manifestacije ***Mjesec hrvatske knjige*** i ***Noć knjige*** te nastaviti s priređivanjem brojnih programa, promocija autora i knjiga te promotivnih akcija s ciljem promicanja knjige i kulture čitanja.

Nastaviti će se suradnja s Društvom bibliotekara Istre i organizacija projekta s nazivom ***Tjedan istarskih knjižnica*** kojemu je cilj informiranje građana o uslugama knjižnica, povećanje broja članova, korisnika i posjetitelja svih vrsta knjižnica u Istarskoj županiji, podizanje profesionalnih vještina i znanja knjižničara. Knjižnice će imati priliku pokazati snagu svojih resursa i usluga kroz različite programe.

U 2021. godini planiramo nastaviti s projektom *Ljetne knjižnice na Fratarskomu otoku* pod nazivom ***Knjigu na* *sunce,*** koji smo, u suradnjis Fratarskim d.o.o., započeli 2017. godine, i za koji imamo veliki interes ljetnih stanovnika otoka.

Programi koji će se tijekom 2021. godine održavati u Knjižnici, a koji su **namijenjeni djeci i mladima** su: pričaonice i kreativne radionice za djecu, radionice pripovijedanja, vježbe čitanja za početnike, tematski književni kvizovi, micro:bit radionice, čitateljski klubovi, predstavljanje novih knjiga i književnika. U 2021. godini nastavit će se i višegodišnji redovni programi: *Rastimo s knjigom*, *Predstavljanje ljetnog najčitatelja*, *Čitateljska putovnica*, *Knjižnica svima* (namijenjena osobama s posebnim potrebama), *Lektira na drugačiji način, Knjižnica u gostima, Zajedno protiv dosade, Zavičajnost u knjižnici, Knjižnica Bake Mraz*, obilježavanje *Međunarodnog dana darivanja knjiga, Dana hrvatske i svjetske knjige i autorskog prava – Noći knjige, Mjeseca hrvatske knjige.*

Također, planiramo radionice i ostale programe na dječjim odjelima u suradnji s udrugama Birikina i More – Artići, radionice s djecom osnovnih škola, vrtića i osobama s posebnim potrebama u povodu obljetnica, blagdana ili značajnih datuma iz naše povijesti i kulture, informacijsko-edukativne videosadržaje, prigodne i tematske izložbe, izložbe dječjih radova u suradnji s dječjim vrtićima, školama i udrugama za djecu Pule.

Dio programa planiran je kao virtualni program za koji ćemo koristiti razne digitalne alate i platforme te društvene mreže (Facebook, Instagram i YouTube), omogućavajući i nudeći tako pristup kulturnim i inim sadržajima u skladu s trenutnom novonastalom situacijom.

Tijekom 2021. godine nastavit ćemo i dugogodišnju uspješnu prezentaciju glazbe kroz program *Glazbene rock slušaonice***,** koje se održavaju jednom mjesečno.

U suradnji s Nacionalnom i sveučilišnom knjižnicom i Centrom za stalno stručno usavršavanje planira se organizacija stručnog i znanstvenog educiranja knjižničnih djelatnika Knjižnice i ostalih knjižničara Istarske županije.

U suradnji s brojnim ustanovama i institucijama Grada i Županije, planiramo organizaciju predavanja i radionica s temama koje zanimaju naše sugrađane.

Brojni programe koje nismo najavili ovisit će o dobronamjernosti pozvanih gostiju, njihovom slobodnom vremenu, ali i našim financijskim mogućnostima.

**9. ZAKLJUČAK**

U 2021. godini Gradska knjižnica i čitaonica Pula provodit će redovitu knjižničnu djelatnost kroz pružanje knjižničnih usluga i programa za članove, korisnike i posjetitelje, od novorođenih beba do osoba treće životne dobi, nastojeći zadovoljiti njihove informacijske i obrazovne potrebe u slobodno vrijeme.

Na temelju Strategije Knjižnice planira se djelovati na razvoju i unapređenju knjižničarstva, razvoju mreže knjižnica na pulskom području i Istri, poticanju i organizaciji stalnog stručnog usavršavanja djelatnika, proširenju knjižničnih usluga kroz nove inovativne projekte u novim ograncima, kako bismo zadovoljili potrebe svih naših sugrađana bez obzira na dob, spol, rasu, nacionalnost, vjeru, jezik i društveni položaj.

U ovom, novom desetljeću e-knjiga i e-čitača, digitalnih platformi i upravljanja digitalnim pravima, Knjižnica će i dalje imati ključnu ulogu posrednika u funkcioniranju e-infrastruktura i kao njihov dio i promotor.

Dosadašnje knjižničarske vrijednosti uspostavili smo na tradiciji dugoj 63 godine, a u 2021. godini planiramo organizirati inovativne, kreativne, suvremene, kvalitetne knjižnične usluge i programe u našem okruženju namijenjene cjelokupnoj lokalnoj zajednici i njihovim potrebama te pridonijeti razvoju boljeg svijeta ispunjenog znanjem.

Broj: 01-225/1-2020

Pula, 29. prosinca 2020.

***Ravnateljica Predsjednik Upravnog vijeća***

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

***Nela Načinović Bruno Krajcar***